**Informatīvais ziņojums “Par gadskārtējā valsts budžeta likumprojekta sagatavošanu un pieņemšanu un regulējumu pagaidu budžetam, ja gadskārtējais valsts budžeta likums nav stājies spēkā”**

Saskaņā ar Likuma par budžetu un finanšu vadību 21. panta trešo daļu, Saeimas vēlēšanu gadā gadskārtējā valsts budžeta likuma (budžeta likumprojektu paketes) projekts iesniedzams Saeimai ne vēlāk kā četrus mēnešus pēc tam, kad jaunievēlētā Saeima izteikusi Ministru kabinetam savu uzticību. Ja gadskārtējais valsts budžeta likums nav stājies spēkā līdz gada sākumam, tad finanšu ministrs apstiprina valsts darbībai nepieciešamos valsts budžeta izdevumus (pagaidu budžetu). Latvijā pagaidu budžeta veidošanas regulējums pēdējo reizi tika piemērots, sagatavojot pagaidu budžetu 2003.gadam, kad Latvija vēl nebija Eiropas Savienības un [Eiropas Ekonomikas un monetārās savienības](https://lv.wikipedia.org/w/index.php?title=Eiropas_Ekonomikas_un_monet%C4%81r%C4%81_savien%C4%ABba&action=edit&redlink=1) dalībvalsts, kā arī nebija ieviesta vidēja termiņa budžeta plānošana. Savukārt, visus citus gadus, arī Saeimas vēlēšanu gados, budžets ir ticis pieņemts savlaicīgi un stājies spēkā attiecīgā gada 1.janvārī.

Savlaicīgai budžeta pieņemšanai ir būtiska nozīme attiecīgā valsts attīstības un finanšu ilgtspējas nodrošināšanā, ņemot vērā arī to, ka:

* neapstiprinot jauno gadskārtējo valsts budžeta likumu, netiek apstiprināta arī budžetu pavadošo likumprojektu pakete, kas satur visas iecerētās izmaiņas un jauninājumus nozaru politikās, un kas parasti stājas spēkā gada pirmajā dienā;
* ilgstoša neskaidrība vienmēr rada papildu izdevumus un bremzē valsts ekonomisko izaugsmi;
* būtu jānodrošina papildu administratīvais darbs pie pagaidu budžeta sagatavošanas, kas ietver būtisku cilvēkresursu, laika un finanšu resursu patēriņu.

Likuma par budžetu un finanšu vadību 15. pants paredz risinājumu situācijai, ja ārkārtas iemeslu dēļ gadskārtējais valsts budžeta likums nav stājies spēkā līdz gada sākumam. Ja tā notiek, tad finanšu ministrs apstiprina valsts darbībai nepieciešamos valsts budžeta izdevumus, aizdevumus un aizņēmumu limitus ar noteikumu, ka:

1) netiek apmaksāti pakalpojumi (uzdevumi), kas nav sniegti iepriekšējā saimnieciskajā gadā, un netiek veiktas investīcijas, kas nav realizētas iepriekšējā saimnieciskajā gadā;

2) izdevumi mēnesī nepārsniedz divpadsmito daļu no iepriekšējā gada apropriācijas;

3) pilnvarojumi, kas piešķirti saskaņā ar šo pantu, izbeidzas, kad stājas spēkā gadskārtējais valsts budžeta likums, un visi izdevumi no saimnieciskā gada sākuma tiek reģistrēti saskaņā ar jauno gadskārtējo valsts budžeta likumu;

4) tiek turpināta iepriekšējā saimnieciskajā gadā uzsākto pasākumu finansēšana;

5) tiek nodrošināta ārvalstu finanšu palīdzības, Eiropas Savienības politiku instrumentu un valsts budžeta līdzfinansējuma līdzekļu asignēšana ārvalstu finanšu palīdzības un Eiropas Savienības politiku instrumentu ietvaros finansētiem jauniem pasākumiem (projektiem);

6) tiek nodrošināta Eiropas Savienības pašu resursu pārskaitīšana Eiropas Savienības budžetā.

Tomēr, ievērojot pēdējo gadu laikā ieviesto valsts budžeta tiesisko regulējumu, tai skaitā vidēja termiņa budžeta ietvara plānošanas un īstenošanas jomā, kā arī pēdējo gadu īstenotās attīstības rīcībpolitikas un 2018.gada valsts budžeta regulējumu, secināms, ka pašreizējais Likuma par budžetu un finanšu vadību 15. pants nerisina vairākus būtiskus aspektus, kas būtu jāņem vērā, plānojot pagaidu budžetu. Tā kā ar 2019.gada 1.janvāri zaudēs spēku tiesību normas, kas regulē tādus jautājumus, kā piemēram, Valsts prezidenta atalgojumu, mērķdotācijas pašvaldībām, atalgojumu tiesnešiem un prokuroriem, atalgojumu pedagogiem, u.c., tad, lai nodrošinātu valsts funkciju izpildes nepārtrauktību nemainīgā līmenī un tiesiskās drošības apsvērumus, līdz gadskārtējā valsts budžeta likuma spēkā stāšanās brīdim, būtu nepieciešams nostiprināt šādus jautājumus:

* Valsts prezidenta atalgojumu;
* ņemot vērā reformas izglītības jomā, mērķdotācijas pašvaldībām paaugstinātās pedagogu darba samaksas nodrošināšanai;
* Satversmes tiesas sprieduma izpilde par tiesnešu un prokuroru darba samaksu, kā arī par pagarinātā normālā darba laika atcelšanu ārstniecības personām, par Solidaritātes nodokļa likuma normām, kurām jāstājas spēkā ar 2019.gada 1.janvāri;
* nepieciešams apstiprināt mērķdotāciju un dotāciju finansējuma sadales un aizņēmumu un galvojumu izsniegšanas nosacījumus pašvaldībām, lai nodrošinātu tām stabilu, pēctecīgu finansējumu funkciju izpildei nemainīgā līmenī;
* nodrošināt spēkā esošo normatīvo aktu izpildi pensiju un pabalstu jomā;
* noteikt sociālās apdrošināšanas speciālo budžetu ieņēmumu (valsts pensiju speciālais budžets, invaliditātes, maternitātes un slimības speciālais budžets, nodarbinātības un darba negadījumu speciālais budžets) un veselības apdrošināšanas valsts pamatbudžeta ieņēmumu īpatsvaru gada iemaksu summā sadalījumu, kā arī nodrošināt nepieciešamo finansējumu sociālās apdrošināšanas jomā atbilstoši pieņemtajiem lēmumiem un attiecīgās mērķa grupas skaita izmaiņām;
* noteikt iedzīvotāju ienākuma nodokļa ieņēmumu sadalījums starp valsts budžetu un pašvaldību budžetiem;
* iespējams citas izmaiņas īstenotajās politikās, budžeta programmās, ņemot vērā izdevumu dinamiku gada ietvaros, un kas ir iekļautas spēkā esošajā vidēja termiņa budžeta ietvara likumā.

Ja nekas netiek mainīts, tad pastāv risks, ka izdevumi mēnesī pasākumu īstenošanai vienas divpadsmitās daļas apmērā no iepriekšējā gada apropriācijas ir nepietiekoši, lai nodrošinātu, kaut vai, piemēram, pedagogu palielinātās algas ar 2018.gada 1.septembri nemainīgā līmenī arī 2019.gadā. Tādējādi samērā īsā laikā ir nepieciešams izdiskutēt nepieciešamās izmaiņas likumdošanā, lai nodrošinātu valsts funkciju nepārtrauktību. Finanšu ministrija ir vērtējusi iespējas noteikt pagaidu regulējumu arī ar atsevišķu īso likumu (pagaidu noregulējumu) valsts budžeta izpildei 2019.gada pirmajam ceturksnim, kamēr nav stājies spēkā gadskārtējais valsts budžeta likums. Ar minēto likumu tiktu noteikts pagaidu regulējums tām tiesību normām, kas zaudēs spēku 2019.gada 1.janvārī, piemēram, tiesnešu un prokuroru atalgojums Valsts un pašvaldību institūciju amatpersonu un darbinieku atlīdzības likumā, noteiktu pagarinājumu atsevišķām 2018.gada budžeta normām, piemēram, Valsts prezidenta atalgojums, iedzīvotāju ienākumu nodokļu ieņēmumu sadalījums starp valsts un pašvaldībām. Kā arī šajā pagaidu regulējumā būtu jānosaka, ka aprēķinam par viena mēneša izdevumu asignējumiem budžeta izpildītājiem tiek izmantots vidēja termiņa budžeta ietvars.

Vēl kā viens no risinājumiem tika vērtēts nepieciešamo grozījumu izdarīšana speciālajos likumos, t.i., likumā “Par iedzīvotāju ienākuma nodokli”, likumā “Par valsts sociālo apdrošināšanu”, likumā “Par Valsts prezidenta darbības nodrošināšanu”, taču tas ir sarežģīts un laikietilpīgs situācijas risinājums, kas prasa plašu saskaņošanas procesu ar visām iesaistītajām institūcijām.

Tādējādi, lai nepalielinātu normatīvismu, mazinātu administratīvo slogu, un nodrošinātu valsts funkciju, budžeta politiku, normatīvo aktu pensiju, pabalstu un atlīdzības jomā izpildi nemainīgā līmenī, kā arī pašvaldību funkciju veikšanai nepieciešamo finansējumu, Finanšu ministrija kā optimālāku risinājumu saredz atbilstīgu grozījumu sagatavošanu Likuma par budžetu un finanšu vadību 15. pantā, nosakot, ja, sākoties saimnieciskajam gadam, nav stājies spēkā gadskārtējais valsts budžeta likums, finanšu ministrs apstiprina valsts darbībai nepieciešamos valsts budžeta izdevumus, aizdevumus un aizņēmumu limitus ar noteikumu, ka:

1. izdevumi nepārsniedz vidēja termiņa budžeta ietvara likumā attiecīgam gadam noteiktos izdevumus, pieļaujot korekcijas, kas nodrošina iepriekšējā saimnieciskajā gadā uzsākto pasākumu un realizēto politiku (tai skaitā pieņemto normatīvo aktu) finansēšanu;
2. tiek nodrošināta to budžeta politiku un izpildes nosacījumu, kas noteikti iepriekšējā saimnieciskā gada gadskārtējā valsts budžeta likumā, izpilde nemainīgā līmenī, izņemot terminētus pasākumus;
3. tiek nodrošināts stabils nepieciešamais finansējums pašvaldībām funkciju veikšanai, apstiprinot mērķdotāciju un dotāciju finansējuma sadali un aizņēmumu, galvojumu izsniegšanas nosacījumus.

Nostiprinot Likumā par budžetu un finanšu vadību augstāk minētos valsts budžeta izdevumu un asignējumu veikšanas principus un sagatavojot pagaidu budžetu atbilstoši tiem, tiktu nodrošināta valsts funkciju un saistību izpilde un uzsākto budžeta politiku un pasākumu turpināšana nemainīgā līmenī, līdz stātos spēkā gadskārtējais valsts budžeta likums. Iestāžu vadītāji varēs īstenot funkcijas, ņemot vērā uz principiem balstītos pilnvarojumus un finansējuma nepieciešamību atbilstoši gada piešķīrumam. Pilnvarojumi, kas tiks piešķirti saskaņā ar Likuma par budžetu un finanšu vadību grozīto 15. pantu, izbeigsies, kad stāsies spēkā gadskārtējais valsts budžeta likums, un visi izdevumi no saimnieciskā gada sākuma tiks reģistrēti saskaņā ar jauno gadskārtējo valsts budžeta likumu. Pagaidu budžeta aprēķina principi varēs tikt piemēroti arī turpmākajos Saeimas vēlēšanu gados, ja tas būs nepieciešams. Par minēto jautājumu Finanšu ministrija ir panākusi konceptuālu vienošanos ar Saeimas Juridiskā biroja pārstāvjiem.

|  |  |
| --- | --- |
| Finanšu ministre |    D. Reizniece-Ozola |
|  |  |

Zvaigzne 67083976

Zanete.Zvaigzne@fm.gov.lv